REZOLUTË

PËR VLERËSIMIN E VEPRIMTARISË SË KOMISIONIT TË PROKURIMIT PUBLIK (KPP) PËR VITIN 2018

	Kuvendi i Republikës së Shqipërisë,
	- Duke njohur Komisionin e Prokurimit Publik si organin më të lartë në fushën e prokurimeve, që shqyrton ankesat për procedurat e prokurimit, në përputhje me kërkesat e përcaktuara në këtë ligj; 
	- Duke vlerësuar si shumë të rëndësishëm për KPP-në paanësinë në vendimmarrje, transparencën, efikasitetin, si dhe mbrojtjen e interesave të ligjshëm të operatorëve ekonomikë nga veprimet apo mosveprimet e autoriteteve kontraktore dhe, në mënyrë të veçantë, mbrojtjen e interesit publik; 
	- Duke vlerësuar si shumë të rëndësishëm rolin që KPP-ja ka në rritjen e efikasitetit dhe të besueshmërisë në sistemin e prokurimit publik; 
	- Duke vlerësuar hapat e rëndësishëm që janë ndërmarrë për rritjen e pavarësisë institucionale të KPP-së, përmes ndryshimeve të fundit ligjore;
	Vlerëson veprimtarinë e Komisionit, për vitin 2018, në drejtim të:
	-  Miratimit të rregullave të hollësishme të procedurave, siç është dhe rregullorja e brendshme për mënyrën e organizimit dhe funksionimit të KPP-së, të cilat kanë ndikim të drejtpërdrejtë në efektivitetin dhe performancën e institucionit.
	- Dhënies së asistencës së nevojshme ligjore në lidhje me aktet ligjore e nënligjore në fuqi që prekin procedurat e prokurimit, koncensionet/ppp, ankandet e lejet minerare.
	- Bashkëpunimit të vazhdueshëm me institucionet partnere ndërkombëtare, kryesisht i orientuar në organizimin e disa trajnimeve dhe aktivitete të shkëmbimit të eksperiencave, me synim rritjen e kapaciteteve profesionale të punonjësve të KPP-së, në lidhje me zhvillimet më të reja në mekanizmat e rishikimit administrativ të prokurimit publik në vendet e BE-së dhe rajon, si edhe me mënyrat dhe metodat më të mira të menaxhimit të institucioneve homologe.
	- Rritjes së të ardhurave të derdhura në buxhetin e shtetit nga tarifat e ankimit të operatorëve ekonomikë, për të cilët në fund të procesit administrativ është vendosur mospranimi i ankesës së tyre.
	Kuvendi kërkon që Komisioni, për vitin 2019, të përmirësojë punën në këto drejtime: 
	- Për të gjitha rastet e anulimit të vendimeve të autoriteteve kontraktore, të marrë masa, sipas natyrës së shkeljes së konstatuar, duke i referuar autoritetit përkatës, APP-ja për kundërvajtje administrative dhe prokurorisë për shkelje penale.
	- Të marrë masa për standardizimin e vendimmarrjes dhe bërjen publike të tyre, me qëllim rritjen e efikasitetit të shqyrtimit të çështjeve, garantimin e barazisë, si dhe sigurimin e  transparencës. 
	- Të publikohen në faqen web të institucionit, në fund të çdo viti, listat e procedurave ankimuese, duke përfshirë fondet limite të këtyre procedurave, objekt ankimi, të cilat janë në proces gjyqësor ose ka përfunduar vendimmarrja për llogari të tyre.
- Të rritet bashkëpunimi me gjykatën administrative për sa i takon trajnimit të punonjësve të të dyja institucioneve, me qëllim aftësimin e tyre për të trajtuar çështje komplekse të prokurimit publik dhe për t’u përballuar me numrin në rritje të ankimeve, në zbatim të rekomandimeve të lëna në progresraport.
- Të forcohen kapacitetet administrative të KPP-së, duke e bërë totalisht funksionale strukturën e miratuar nga Kuvendi, deri në fund të vitit 2019.
- Të bëhet transparente në vendimet e publikuara nga KPP-ja edhe procesi i votimit të anëtarëve të Komisionit, si dhe rastet e përjashtimit gjatë procesit të shqyrtimit ankimor të ndonjërit prej anëtarëve.
[bookmark: _GoBack]	- Të plotësohet Regjistri Elektronik i Ankesave me elementet shtesë të nevojshme siç janë edhe dokumentacioni shoqërues i ankesës së Operatorit Ekonomik dhe vendimi i gjykatës nëse çështja ka kaluar për gjykim.

Miratuar në datën 16.5.2019.

KRYETAR
Gramoz Ruçi

